«Chelsi» klubining sobiq bosh murabbiyi Joze Mourino «Manchester Yunayted» boshqaruviga o‘tishi haqidagi savolga ochiq javob berishni istamadi. «Lui van Gaalning o‘rnini egallab, «Manchester Yunayted»ni boshqaramanmi? Bu million dollarlik savol. Aslida esa buni hech kim bilmaydi. Birinchi navbatda mening o‘zim bilmayman. Men o‘zim haqimda juda ko‘p, bir-biridan farqli xabarlar o‘qiyapman. Birinchi kuni mening ishim tayin bo‘lgani haqida yozishsa, ikkinchi kuni oldingi xabar inkor qilinadi. Uchinchi kuni esa meni Xitoyga jo‘natishadi. Italiyaga, Milanga borganimda men «Inter»ga qaytish niyatida ekanim haqda yozishdi. Men yaxshisi sabr qilib, tashvishga tushmasdan kutaman. Men albatta yangi mavsumda yangi jamoada ish boshlayman», — deydi Mourino.